b'\n_START_ARTICLE_\nAnton Pfleger vitez Wertenau\n_START_SECTION_\n\xc5\xbdivljenje in delo\n_START_PARAGRAPH_\nRodil se je v nepreve\xc4\x8d premo\xc5\xbeni dru\xc5\xbeini, ki se je ukvarjala s fu\xc5\xbeinarstvom. Gimnazijo in filozofijo je \xc5\xa1tudiral v Ljubljani, pravne \xc5\xa1tudije pa na Dunaju. Leta 1774 je bil \xc5\xbee imenovan za profesorja prava v Lvovu. Od leta 1796 je bil hkrati svetnik de\xc5\xbeelnega sodi\xc5\xa1\xc4\x8da, od 1798 pa apelacijski svetnik v Lvovu in odvezan profesure. Leta 1801 je postal dvorni svetnik za pravosodne posle pri takratni gali\xc5\xa1ki dvorni pisarni. Leta 1805 je bil poklican v slu\xc5\xbebovanje v dr\xc5\xbeavni in konferen\xc4\x8dni oddelek za notranje posle in je bil istega leta imenovan za pravega dr\xc5\xbeavnega in konferen\xc4\x8dnega svetnika. Na pro\xc5\xa1njo, da se mu potrdi baje leta 1667 podeljeno rodbinsko plemstvo, ga je cesar leta 1806 povi\xc5\xa1al v vite\xc5\xa1ki stan._NEWLINE_Leta 1808 je postal kancler reda zlatega runa in kranjski de\xc5\xbeelan, leta 1814 pa tajni svetnik. V dr\xc5\xbeavnem svetu je bil predsednik sekcije za zakonodajo in pravosodje. V tej funkciji je imel va\xc5\xbeno besedo pri odlo\xc4\x8ditvah o reorganizaciji ilirskih de\xc5\xbeel. Zavzemal se je v vi\xc5\xa1jem dr\xc5\xbeavnem interesu za to, da ostanejo te de\xc5\xbeele tudi pod avstrijsko upravo skupaj._NEWLINE_Razen svoje inavguralne disertacije ni priob\xc4\x8dil nobenega spisa. Pfleger je, \xc5\xbeive\xc4\x8d do 55. leta v zati\xc5\xa1ju province le pravoznanstvu in pravosodju, zadnjih 16 let svojega \xc5\xbeivljenja krepko in uspe\xc5\xa1no na najodgovornej\xc5\xa1ih mestih posegal v zamotani ustroj velike dr\xc5\xbeave in velikega dvora, kakor pred njim in v stari dr\xc5\xbeavi tudi morda za njim nobeden na\xc5\xa1ih rojakov.'